Një javë e ngarkuar politike në Uashington
Reformat në imigracion dhe kandidaturat e Presidentit për poste në Kabinet do të mbizotërojnë në listën e temave të javës
Përpjekjet për reforma në imigracion si dhe vota në Senat për kandidaturat që ka paraqitur Presidenti Obama për postet kryesore të kabinetit të tij sinjalizojnë një javë të ngarkuar politike këtu në Shtetet e Bashkuara. Presidenti Obama shkon nesër në Las Vegas për të siguruar mbështetje publike për të refomuar sistemin e imigracion në Shtetet e Bashkuara. Nevada është një ndër shtetet e shumta me një përqindje të konsiderueshme hispanike që mbështeti në masë dërrmuese rizgjedhjen e Presidentit Obama vjet. Presidenti ritheksoi angazhimin e tij për reformat në imigracion në fjalimin e tij javën e kaluar. Ligjvënësit amerikanë po punojnë për një projekt-ligj me mbështetje dypartiake, i cili do t’u ofronte një mundësi legalizimi miliona shtetasve të huaj që kanë hyrë në Shtetet e Bashkuara në mënyrë të paligjshme, si dhe për të forcuar sigurinë kufitare në vend. Ja si shprehet Senatori John McCain: Po këtë javë, Senati pritet të votojë në masë dërrmuese pro kandidaturës së Senatorit John Kerry si shefi i diplomacisë amerikane. Zoti Kerry do të pasojë Sekretaren aktuale të Shtetit Hillari Klinton. Senati do të hapë edhe procesin e shqyrtimit të kandidatës së Presidentit për Sekretarin e Mbrojtjes, Senatorit Chuck Hagel. Emërimi i zotit Hagel është kritikuar nga ligjvënësit republikanë, të cilët ngrenë pikëpyetje për qëndrimin e tij ndaj sigurisë së Izraelit. Senatori Lindey Graham: Vota në Senat për të mbështetur ose kundërshtuar kandidaturën e zotit Hagel mund të vërë në provë rregullat e reja të Senatit që janë hartuar me synimin për të shmangur ngërçe politike në këtë Dhomë. Javën e kaluar Senati votoi për të kufizuar mundësinë që anëtarë, në mënyrë individuale, të bllokojnë hapjen e procesit për të shqyrtuar një projekt-ligj apo kandidaturë. Senator Ben Cardin shprehu optimizëm se do të ketë procese më harmonike dhe funksionale: Këto çështje përfshijnë borxhin kolosal të vendit dhe shkurtimet në shpenzime që mund të hyjnë automatikisht në fuqi nëse nuk arrihet një marrëveshje për uljen e deficitit.